Document ID: 32014D0833

IZVEDBENI SKLEP KOMISIJE
z dne 25. novembra 2014
o nekaterih zaščitnih ukrepih v zvezi z nedavnimi izbruhi visokopatogene aviarne influence podtipa H5N8 na Nizozemskem
(notificirano pod dokumentarno številko C(2014) 9126)
(Besedilo v nizozemskem jeziku je edino verodostojno)
(Besedilo velja za EGP)
(2014/833/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2) ter zlasti člena 10(4) Direktive,
ob upoštevanju naslednjega:
(1)
Aviarna influenca je kužna virusna bolezen pri pticah, vključno s perutnino. Okužba domače perutnine z virusi aviarne influence povzroča dve glavni obliki navedene bolezni, ki se ločita po virulenci. Nizkopatogena oblika na splošno povzroča samo blage simptome, medtem ko visokopatogena oblika povzroča visoko umrljivost pri večini vrst perutnine. Navedena bolezen lahko resno vpliva na donosnost reje perutnine.
(2)
Aviarna influenca prizadene predvsem ptice, vendar se lahko z njo v nekaterih okoliščinah okužijo tudi ljudje, čeprav je tveganje na splošno zelo nizko.
(3)
Ob izbruhu aviarne influence obstaja tveganje, da se povzročitelj bolezni razširi na druga gospodarstva, kjer gojijo perutnino ali druge ptice v ujetništvu. Posledično se lahko s trgovino z živimi pticami ali njihovimi proizvodi razširi tudi iz ene države članice v drugo državo članico ali v tretje države.
(4)
Direktiva Sveta 2005/94/ES (3) določa nekatere preventivne ukrepe v zvezi z nadzorom in zgodnjim odkrivanjem aviarne influence ter minimalne ukrepe za obvladovanje, ki se morajo izvajati v primeru izbruha navedene bolezni pri perutnini ali drugih pticah v ujetništvu. Navedena direktiva določa vzpostavitev okuženih in ogroženih območij v primeru izbruha visokopatogene aviarne influence.
(5)
Potem ko je Nizozemska 16. novembra 2014 Komisijo obvestilo o izbruhu visokopatogene aviarne influence podtipa H5N8 na gospodarstvu s kokošmi nesnicami v Hekendorpu v provinci Utrecht, je Komisija sprejela Izvedbeni sklep 2014/808/EU (4). Nizozemski organi so kot previdnostni ukrep ter z namenom ocene stanja in čim večjega zmanjšanja kakršnega koli tveganja morebitne razširitve potrjenega izbruha začasno prepovedali premike žive perutnine in nekaterih perutninskih proizvodov na celotnem ozemlju navedene države članice.
(6)
Izvedbeni sklep 2014/808/EU določa, da morajo okužena in ogrožena območja, ki jih je vzpostavila Nizozemska, v skladu z Direktivo 2005/94/ES obsegati vsaj območja, navedena kot okužena in ogrožena območja v Prilogi k navedenemu izvedbenemu sklepu. Izvedbeni sklep 2014/808/EU se uporablja do 22. decembra 2014.
(7)
Začasni zaščitni ukrepi, ki so bili uvedeni po izbruhu v Hekendorpu na Nizozemskem, so bili 20. novembra 2014 pregledani v okviru Stalnega odbora za rastline, živali, hrano in krmo.
(8)
21. novembra 2014 sta bila na gospodarstvu s kokošmi nesnicami v mestu Ter Aar v provinci Zuid-Holland in na gospodarstvu s plemensko perutnino v Kamperveenu v provinci Overijssel na Nizozemskem potrjena dodatna izbruha. Ukrepi iz Direktive 2005/94/ES so bili nemudoma izvedeni, vključno z vzpostavitvijo okuženih in ogroženih območij. Nizozemska se je prav tako odločila, da ponovno uvede začasno prepoved premikov žive perutnine in nekaterih perutninskih proizvodov na celotnem ozemlju navedene države članice.
(9)
Seznam okuženih in ogroženih območij iz Priloge k Izvedbenemu sklepu 2014/808/EU bi bilo treba posodobiti, da se upošteva vzpostavitev okuženih in ogroženih območij okoli dveh izbruhov v mestih Ter Aar in Kamperveen, kjer se izvajajo ukrepi iz Direktive 2005/94/ES.
(10)
Za preprečitev kakršnih koli nepotrebnih motenj za trgovino v Uniji in v izogib tveganju, da tretje države sprejmejo neupravičene omejitve trgovanja, je treba na ravni Unije v sodelovanju z Nizozemsko opredeliti okužena in ogrožena območja v navedeni državi članici ter določiti trajanje navedene regionalizacije.
(11)
Zaradi jasnosti bi bilo treba Izvedbeni sklep 2014/808/EU razveljaviti in ga nadomestiti s tem sklepom.
(12)
Ukrepi iz tega sklepa so v skladu z mnenjem Stalnega odbora za rastline, živali, hrano in krmo -
SPREJELA NASLEDNJI SKLEP:
Člen 1
Nizozemska zagotovi, da okužena in ogrožena območja, vzpostavljena v skladu s členom 16(1) Direktive 2005/94/ES, obsegajo vsaj okužena in ogrožena območja iz delov A in B Priloge k temu sklepu.
Člen 2
Izvedbeni sklep 2014/808/EU se razveljavi.
Člen 3
Ta sklep je naslovljen na Kraljevino Nizozemsko.
V Bruslju, 25. novembra 2014

Labels: 18
6